Når selskaber ringer med et nyt tilbud om strøm eller internet, er der ikke altid tale om lovligt salg.

Om Forbrugerombudsmanden Forbrugerombudsmanden er en offentlig myndighed, der fører tilsyn med, at virksomheder overholder:

Markedsføringsloven, e-handelsloven, tobaksreklameloven, lov om juridisk rådgivning, samt med en række forbrugerbeskyttende regler i betalingstjenesteloven og lov om tjenesteydelser i det indre marked.

Forbrugerombudsmanden politianmelder nu fem firmaer for at ringe til forbrugere uden at have fået samtykke.

De fem firmaer er Natur-Energi, Blue Energy, Smartresponse, Velkommen og Bravour.nu.

- Ulovligt telefonsalg er desværre et udbredt problem i Danmark. Vi har i år modtaget flere klager end nogensinde før, siger forbrugerombudsmand Christina Toftegaard Nielsen.

Har sagt ja til at betale

Flere af selskaberne har allerede accepteret at betale bøder i sagerne.

Blue Energy har accepteret at betale 200.000 kroner i bøde. Smartresponse har accepteret en bøde på 150.000 kroner, mens selskabet Natur-Energi betaler 125.000 kroner, og Gul Strøm betaler 100.000 kroner.

Det siger loven Efter forbrugeraftalens § 4, stk. 1, er det ulovligt for erhvervsdrivende at kontakte forbrugere telefonisk eller personligt med henblik på afsætning af varer eller tjenesteydelser, medmindre forbrugeren forudgående har anmodet den erhvervsdrivende herom.

Et samtykke til telefoniske henvendelser skal være en udtrykkelig og utvetydig anmodning om at blive ringet op.

Kilde: Forbrugerombudsmanden

Ifølge forbrugerombudsmand Christina Toftegaard Nielsen har selskaberne ringet til forbrugere med tilbud om strøm eller internet - eller hjulpet til med det, uden at de i forvejen har spurgt om lov.

Og det er ulovligt, lyder det fra forbrugermyndigheden.

- Det er virksomhedens ansvar at sikre, at forbrugerne har givet samtykke til at blive kontaktet, før virksomheden ringer dem op. Hvis ikke virksomheden kan dokumentere et gyldigt samtykke, så er opringningen strafbar, siger Christina Toftegaard Nielsen.

Flere firmaer politianmeldt

Siden begyndelsen af i år har Forbrugerombudsmanden politianmeldt i alt 21 virksomheder for enten at have ringet ulovligt op til forbrugere eller for at have medvirket til ulovligt salg.

- Sagerne mod 13 af virksomhederne er afsluttet med bøder på cirka 2,5 millioner kroner samlet set. Jeg forventer, at der vil komme flere politianmeldelser, siger Christina Toftegaard Nielsen.